Gigaba versoek Zwane om reaksie oor Mynbou-handves te hanteerArgieffoto Malusi Gigaba, minister van finansies, het Donderdag erken dat die nuwe Mynbou-handves kritiek uitgelok het en hy het gesê hy hoop dit sal nie die ekonomie verder laat verswak nie. Hy het Mosebenzi Zwane, minister van minerale hulpbronne, versoek om dringend met die bedryf te vergader en hy het gesê die nasionale tesourie sal ook deel wees van die gesprekke. “Dit is noodsaaklik om die mynboubeleid af te handel om beleggings te verseker,” het hy tydens ŉ perskonferensie in Pretoria gesê. “Ons verwelkom die bekendstelling van die Mynbou-handves, maar ons merk dat daar ŉ reaksie in die mark is. Daar is ŉ aantal reaksies en besware.” Die nuwe handves verhoog die vereiste swart eienaarskap van maatskappye, wat nuwe mynregte wil bekom, tot 30% met stemreg. Die Kamer van Mynwese het gedreig om ŉ interdik te bekom teen die implementering van die beleid en gesê die teikens is nie haalbaar nie en hulle vrees kapitale onttrekking. Gigaba het die perskonferensie gereël om aan te kondig dat ministers in die ekonomie oor twee weke sal vergader om ŉ strategie saam te stel om die plaaslike ekonomie te red ná bevestiging dat ŉ resessie op hande is met verdere kredietafgraderings. Gigaba het gesê pres. Jacob Zuma het Woensdagaand sleutelministers bymekaar geroep om die krisis in die ekonomie te bespreek. Zwane het ook dié vergadering bygewoon.